Japanski lúxusbílasmiðurinn Infiniti hefur ákveðið að hætta bílasölu í Vestur-Evrópu og einblína í staðinn á markaði í Norður-Ameríku og Kína . Infiniti ætlar að ljúka allri starfsemi sinni í V-Evrópu á næstu tólf mánuðum . Bílsmiðurinn mun áfram halda úti sölustarfsemi í Austur-Evrópu , Asíu og Miðausturlöndum auk Norður-Ameríku og Kína . Áfram vinnur lúxusbílsmiðurinn að því að rafvæða bílalínu sína , á þeim áætlunum verður engin breyting . Ný módel frá og með 2021 verða boðin sem tvinnbílar eða hreinir rafbílar . Þó verður hinn stóri jeppi QX 80 hugsanlega ekki boðinn sem rafbíll . Ástæðan fyrir hreppaflutningum Infiniti er að lúxusmerkið hefur ekki náð nægri fótfestu og er ekki lífvænlegt í Vestur-Evrópu . Fyrirtækið hóf starfsemi í Evrópu 2008 en náði aldrei flugi . Á tólf árum hefur það einungis selt um 60.000 bíla í Evrópu , þar af 10.000 í Bretlandi . Framleiðslu á módelunum Infiniti Q 30 og QX 30 verður hætt í bílsmiðjunni í Sunderland í júlí í sumar .